Kleuter en pa sterf, suster en ma kritiekArgieffoto ŉ Swanger vrou wat kritieke beserings opgedoen het in ŉ botsing Vrydagaand waarin haar man en driejarige dogter gesterf het, sal moontlik na ŉ ander hospitaal oorgeplaas moet word weens die erns van haar beserings. Monica Mohibidu (35), haar man, Poloko (38), hul twee kinders, Boitumelo (3) en Bono (13), en nog twee mans, Vincent Kgosimang en Nyo Monnanyama, was met hul Audi-motor na ŉ begrafnis in Taung op pad toe die ongeluk omstreeks 18:00 op die N4 buite Rustenburg gebeur het. Kapt. Elsabé Augoustides, woordvoerder van die polisie, het gesê Boitumelo, Poloko en Monnanyama is op die toneel dood. Kgosimang, Monica en Bono is met ernstige beserings na die Job Shimankana Tabane- provinsiale hospitaal in Rustenburg gehaas. Dit is nie tans bekend wie bestuur het nie. Volgens Augoustides word daar vermoed dat die bestuurder die afrit na Zeerust wou neem, maar per abuis verbygery het. Die voertuig het daarna glo ŉ U-draai gemaak en probeer om op die N4 in die rigting van Zeerust te kom en toe teen ŉ sementvragmotor gebots. Die vragmotorbestuurder is nie in die botsing beseer nie. Augoustides het gesê volgens hospitaalpersoneel sal Monica moontlik na die Dr. George Mukhari-hospitaal in Pretoria oorgeplaas word weens die erns van haar beserings. Bono word tans in die waakeenheid van die Job Shimankana Tabane-hospitaal behandel.